
INSTITUTUL INTERCULTURAL TIMISOARA

Bd. 16 Decembrie 1989 nr. 8, 300173 Timisoara

tel/fax. 40 256 498 457, 40 256 203 942

www.intercultural.ro
Institutul Intercultural Timişoara lansează proiectul pilot
“Elevii propun soluţii la problemele romilor”.

Echipe de câte 2 cadre didactice (un profesor diriginte şi un alt profesor, de exemplu, de cultură civică, consilier şcolar, sau responsabil cu activităţi educative) din şcoli situate în localităţi în care există comunităţi de romi vor fi selectate şi vor parcurge un proces structurat în următoarele etape:

· 24-26 februarie 2011 – curs de formare la Bucureşti, cu formatori din România şi SUA

· martie – mai 2011 – activităţi cu o clasă de elevi, monitorizate prin internet, constând în:

· analiza problemelor cu care se confruntă comunitatea de romi locală

· identificarea unei probleme care să fie studiată în profunzime

· analiza soluţiilor posibile la problema identificată

· formularea unei politici publice care ar putea soluţiona problema

· elaborarea unui plan de acţiune vizând influenţarea autorităţilor pentru adoptarea politicii publice propuse de elevi

· organizarea la nivel local a unui eveniment public pentru prezentarea propunerii elevilor

· reflectarea asupra a ceea ce au învăţat elevii din parcurgerea etapelor descrise mai sus

· sfârşitul lunii mai / începutul lunii iunie 2011 – prezentare publică a proiectelor (o echipă de 4 elevi, cele două cadre didactice şi un reprezentant al conducerii şcolii) la Bucureşti, la Palatul Parlamentului.

· iunie 2011 – evaluare online a programului

Programul se adresează elevilor din clasele 7 – 11. Institutul Intercultural Timişoara asigură costurile pentru participarea la curs şi la prezentarea finală, platforma pentru monitorizarea activităţilor, consultanţă pentru cadrele didactice pe parcursul realizării activităţilor cu elevii, precum şi premii pentru şcolile cu cele mai bune proiecte. Activităţile fac parte din Programul Internaţional CIVITAS, fapt ce va fi menţionat şi pe certificatele ce vor fi înmânate tuturor cadrelor didactice care finalizează întregul proces. Trei dintre echipele implicate vor fi invitate să facă o prezentare în cadrul Congresului Mondial de Educaţie Civică ce va fi organizat la Bucureşti în luna octombrie 2011 de Institutul Intercultural Timişoara împreună cu Centrul de Educaţie Civică din SUA. 
Cadrele didactice interesate să participe sunt rugate să transmită până în data de 10 februarie 2011 la adresa oana.nestian@intercultural.ro următoarele informaţii:

Nume (cadru didactic 1): 

Diriginte al clasei  

de la şcoala

localitatea

Nume (cadru didactic 2)

Specialitatea/funcţia

Scurtă descriere a comunităţii de romi din localitate şi a tipurilor de probleme cu care se confruntă aceasta (maxim 200 de cuvinte)

Motivarea interesului pentru program (maxim 500 de cuvinte)

Confirmam că ambii membri ai echipei au acordul conducerii şcolii pentru participarea la program, pot menţine contactul cu organizatorii prin internet şi vor lua parte la întregul proces prevăzut.

Lista cadrelor didactice selecţionate va fi publicată în 12 februarie 2011 la www.intercultural.ro 

Problematica romilor ocupă un loc important pe agenda publică dar modul în care este abordată este cel mai frecvent marcat de acuzaţii reciproce şi de pasarea responsabilităţii între autorităţile publice locale, naţionale şi europene, organizaţiile romilor şi membrii comunităţilor de romi. Programul nostru îşi propune să stimuleze elevii cu vârste între 13 şi 17 ani să reflecteze în mod constructiv asupra responsabilităţilor şi posibilităţilor pe care le au instituţiile publice din localitatea sau judeţul lor de a acţiona pentru îmbunătăţirea situaţiei romilor şi pentru asigurarea unui statut egal în societate pentru membrii acestei minorităţi. O temă publică de actualitate ce îşi găseşte reflectarea în ceea ce percep elevii în viaţa cotidiană devine astfel o resursă pentru învăţare. Elevii implicaţi vor avea ocazia de a interacţiona atât cu membri ai comunităţii romilor, cât şi cu reprezentanţi ai unor instituţii publice, vor dobândi deprinderi şi atitudini civice fundamentale, o înţelegere nuanţată a uneia dintre cele mai complexe provocări pentru societatea românească, precum şi abilităţi legate de elaborarea şi implementarea proiectelor şi a politicilor publice.

Institutul Intercultural Timişoara este o organizaţie neguvernamentală implicată activ de peste 15 ani în activităţi privind problematica romilor, educaţia civică şi educaţia interculturală. Aceste activităţi au atât dimensiune locală sau naţională, cât şi dimensiune internaţională, spre exemplu în contextul colaborării cu Consiliul Europei sau al programelor finanţate de Comisia Europeană. Din 2003, Institutul Intercultural reprezintă România în cadrul reţelei internaţionale CIVITAS. 

